**Să-mi fie dor?**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-ntrebi de-mi este dor? Nu, nu îmi este

Decât atunci când fulgii de zăpadă

Se-ndepărtează, nu vor să mai cadă

Şi-ncepe-un anotimp ca de poveste.

Nu-mi este dor decât în primăvară,

Din prima zi când mugurii se-agită

Şi ies în lumea proaspăt înverzită,

În frunze să petreacă peste vară

Şi, poate, doar puţin, atunci când vântul

Şi frigul, ploaia, vor să le coboare

Din lumea lor în alta, care doare

Iar foşnetul le este, sngur, cântul.

Nu ştiu ce-i dorul! Poate c-o să-mi fie

Atunci când albul păturii de nea

Mă va purta, cumva, pe urma ta,

Dar cum să-mi fie dor? Nu-mi e! Nu mie.